Sunetti ta' Maglubin għall-Malti minn Oliver Friggieri Lil vrusi min għad jemmen fil-ġejjieni, Li kieku mlejthom bl-ogħla merti tiegħek Għalkemm, is-Sema jaf, qishom biss qabar Li jostor ħajtek, bla ma juri nofsok. Li kieku l-ġmiel t' għajnejk jien nista' nikteb, U b'ritmi friski ngħodd il-grazzji tiegħek, Żmien ġdid għad jgħid, dan il-poeta jigdeb, Xejriet bħal dawn tas-sema qatt ma messu Uċuħ il-bniedem. Hekk safran bi żmienu, Jitmaqdar kliemi, xiħ ta' lsien bla reqqa; U kulma int jitqies ġenn ta' poeta, U metru mġebbed ta' xi għanja antika: 'Mina jekk xi tifel tiegħek jgħix f'dil-ħabta, Int għandek tgħix darbtejn; - fih, u fi vrusi. 27 Għajjien bix-xogħol, lejn soddti mmur bil-ħeffa, Is-serħ għażiż għal ġisem mifni jterraq; Madanakollu mbagħad jibda vjaġġ f'rasi, Biex jaħdem moħħi, la sar xogħol il-ġisem: Għax ħsibijieti mbagħad (mill-bogħod fejn ngħammar) Pellegrinaġġ imħeġġeġ lejk jixxennqu, U jżommu miftuħin tebqiet għajnejja, Imħeddla, jilmħu d-dlam li jaraw l-għomja: Id-dehra li tistħajjel ir-ruħ tiegħi 'L għajnejja mingħajr dawl troddilhom dellek, Li, qisu ġawhra mdendla f'lejl iwaħħax, Isebbaħ lejl sewdien, wiċċ xiħ iġedded. U hekk, ġismi bin-nhar, u bil-lejl moħħi, Għalik, għalija wkoll, xejn serħ ma jsibu. Kif nista' nerġa' lura lejn il-hena, La jien mill-fejda tal-mistrieħ imċaħħad Jekk swat il-jum bil-lejl m'huwiex imtaffi, U n-nhar mil-lejl u l-lejl min-nhar imsawwat2 U t-tnejn, għalkemm huma saltniet għedewwa, Miftiehma, jieħdu b'id xulxin, biex lili Jaħqruni, min bix-xogħol, min billi ngerger Kemm jien imbiegħed naħdem, bogħod wisq minnek. Jien ngħid lill-jum, biex nogħġbu, inti dawli, U rroddlu l-ħajr jekk sħab itabba' s-sema: Hekk jien lil-lejl ta' lewn samrani nfaħħar; Jekk swiedu l-kwiekeb, int l-għaxija ddehebha. 'Mma l-jum kuljum lid-dwejjaq itawwalli, U l-lejl bil-lejl saħħet id-diqa jsaħħaħ. Meta fl-għajb t'għajn in-nies u ta' xortija, Waħdien, imkeċċi, nibki l-qagħda tiegħi, U s-Sema trux indejjaq b'biki fieragħ, U nħares lejja, u nisħet lil xortija, ħarġa LXXXIV 2012: 707 Xewqan li kont xi ħadd ogħna fit-tama, Imlibbes bħalu, bħalu bil-ħbieb miegħi, Nixxennaq sengħet dak, u l-għan ta' l-ieħor, B'dak kollu li nħobb l-aktar kuntent l-inqas; F'dal-ħsibijiet sa nkażbar lili nnifsi, Jiftilli naħseb fik u mbagħad din ruħi (bħalma l-alwetta meta jżernaq titla' mill-art imnikkta) tgħanni f'bieb il-ġenna; għax ġid bħal dan iġġibli mħabbtek ħelwa, tant li nistmerr li nasal ngħix bħas-slaten.